Kirkkonummen Masalassa tapahtuneen henkirikoksen tutkintanimike on muutettu taposta murhaksi, kertoo poliisi (siirryt toiseen palveluun).

Viisikymppisen naisen kuolemaa tutkittiin aluksi tappona, mutta nimike on tutkimusten edetessä ja syyttäjän kanssa käydyn keskustelun jälkeen tarkennettu murhaksi.

– Uhri oli liikuntarajoitteinen, ja teko osoittaa suurta julmuutta, kertoo rikoskomisario Nina Kangas poliisin tiedotteessa.

Poliisin mukaan surmatyö on tapahtunut 13. ja 14.1. välisenä aikana.

Rikoksesta epäillään vuonna 1978 syntynyttä miestä, joka on edelleen teosta vangittuna. Poliisin mukaan epäilty ja uhri eivät tunteneet toisiaan kuin pintapuolisesti muutaman edeltävän päivän ajalta, jolloin mies oli muuttanut naisen naapuriin. Mies on kuulusteluissa kiistänyt osallisuutensa tekoon.

Esitutkinta jatkuu teknisellä tutkinnalla ja kuulusteluilla.

Poliisin mukaan epäilty on tuomittu taposta aiemmin 2000-luvun alussa.